Se a te Paenia a Molimau a Ieova?\nMai fale ki fale\nAkoga faka-te-Tusi Tapu\nA te pati “paenia” e masani o fakasino atu ki tino kolā e maua ne latou a koga ‵fou kae ‵tala mai i ei a te auala mō nisi tino ke olo atu ki ei. Ne fai eiloa a Iesu mo fai se vaegā paenia penā, me ne uga mai a ia ki te lalolagi ke fai se galuega fakaola tino kae ke ‵tala mai foki te auala ki te fakaolataga. (Mataio 20:28) I aso nei, e tau‵tali atu ana soko ki a ia mai i te fakamāumāu ne ia a taimi e uke ki te ‘faiga o soko.’ (Mataio 28:19, 20) Ko oti ne ‵kau atu a nisi tino ki te taviniga telā e taku ne matou ki te paenia\nA te paenia se tino talai tumau. A Molimau a Ieova katoa ne tino talai o te tala ‵lei. Kae e isi ne tino ko oti ne fakatoka faka‵lei olotou olaga ke tavini atu e pelā me ne paenia tumau, mai i te fakaaogaga o itula e 70 i masina takitasi i te galuega talai. Ke fai te mea tenei, ne fakamu‵tana ifo ne tino e tokouke olotou taimi ga‵lue. Ne filifili aka a nisi tino ke tavini atu e pelā me ne paenia fakapito i koga kolā e manakogina malosi ei a tino talai o te Malo, telā e fakamāumāu ne latou a itula e 130 io me e uke atu i te galuega talai i masina takitasi. E lotoma‵lie a paenia ke ola latou i se olaga faigofie, kae tali‵tonu me ka tuku mai ne Ieova a mea e manakogina mō te olaga. (Mataio 6:31-33; 1 Timoteo 6:6-8) A latou kolā e se mafai o paenia tumau e mafai o tavini atu e pelā me ne paenia lagolago māfai e mafai, mai i te momea aka olotou mea e fai i te galuega talai ki te 30 io me ko te 50 itula i te masina.\nE fakamalosi aka se paenia ne te alofa ki te Atua mo tino. E pelā mo Iesu, e lavea ne tatou te tulaga fakaa‵lofa o tino e tokouke i aso nei i te feitu faka-te-foitino. (Maleko 6:34) Kae e maua nei ne tatou a te mainaga telā e mafai o fesoasoani atu ki a latou, mai i te fakaasiatuga o se fakamoemoega mautinoa mō aso mai mua. A te alofa ki ‵tou tuakoi e fakamalosi aka ei se paenia ke tuku atu mo te kaimalie ana taimi mo te malosi ke fesoasoani atu ki nisi tino i te feitu faka-te-agaga. (Mataio 22:39; 1 Tesalonia 2:8) E pelā me ko te ikuga, e fakamalosi aka ei tena fakatuanaki, e momea aka tena fakapilipili atu ki te Atua, kae e lagona foki ne ia a te fiafia lasi.​—Galuega 20:35.\nE fakamatala mai pefea ne koe a te paenia?\nSe a te mea ne fakamalosi aka ei a nisi tino ke paenia tumau?